Vašečka, Richard, poslanec NR SR (2018-02-09):
Ďakujem veľmi pekne, pani predsedajúca. Ja som už teda požiadal o slovo skôr, aby som mohol zareagovať na niektoré veci, bude to len reakcia. Chcem sa vyjadriť na tie návrhy, lebo som navrhovateľom schôdze. Nebudeme sťahovať žiadne uznesenie, tak sa pod to podpísala, podpísalo vyše tridsať poslancov. Riadne prebehne rozprava a budeme o tom hlasovať. Zazneli tu poznámky, že nemali by sme tu o tom diskutovať. No tak ale to sa obráťte na vládu Slovenskej republiky, ktorá zaviazala svojho predsedu, aby tento plán predložil na prerokovanie do Národnej rady, nielen do výboru, ale do Národnej rady, do pléna, a ministra obrany, aby to odôvodnil. Ak tomu nerozumiete, alebo vás to nezaujíma, alebo neviete sa k tomu vyjadriť, spokojne, tak počúvajte alebo seďte v kancelárii, ale musíme o tom rokovať. Ďalšia vec. Ak je vám dlho, tak je mi to ľúto, vy ste si odhlasovali, že budeme rokovať do prerokovania bodu. Mohol byť normálny program, mohli sme pokračovať v utorok ráno. Toto nie je náš problém, toto nie je problém opozície. Zaznelo tu v rozprave, že veď toto je vláda, musíme jej dôverovať. No tak, milí kolegovia, špeciálne nováčikovia, my jej nedôverujeme, a práve preto sa voláme opozícia. Vyjadrili sme priamo hlasovaním, že nedôverujeme tejto vláda. Ale to nie je nejaká osobná nedôvera, že ja vám neverím, že mi zjete večeru, ale je to politická nedôvera, a my sme tu od toho. Veď tu ide o obrovské peniaze. Ľudia, veď to sú miliardy, tisíce miliónov a idete zaviazať štyri vlády. Teraz keď sa rozhodnete a kúpite taký obrnený transportér, čo myslíte, kedy najbližšie ozbrojené sily budú kupovať iné nové, vyhovujúcejšie obrnené transportéry? Veď to už budeme pomaly všetci v dôchodku. Bolo také zaujímavé, že pán minister, ktorého si osobne vážim, že je naozaj minister obrany a že naozaj ste ho bránili, že ste zaujali taký defenzívny postoj. Ja s radosťou vítam, že špeciálne poslanci Slovenskej národnej strany sa zapojili do diskusie a majú aj faktické poznámky a vidím, že niektorí z nich budú nádejní rečníci. Napriek tomu si ale myslím, že taký ten sebaobranný postoj nie je potrebný, lebo my na vás neútočíme. My na vás neútočíme. Nám ide o to, aby sme, aby sme ten dlhodobý plán počuli, mohli ho zobrať na vedomie a áno, aby sme ho aj obhajovali. (Ruch v pléne.) Ja som bol teraz v relácii, poprosím, kolegovia, ja som bol teraz v relácii s pánom poslancom Gálom a hovorili sme o týchto veciach. A ja som vystavený tomu, že ja ako opozičný poslanec musím odôvodňovať, prečo pôjdu miliardy na armádu, pričom naozaj niektorí ľudia, ktorí tomu nerozumejú, a aj moji voliči budú hovoriť, ale veď chýba v školstve, veď chýba v zdravotníctve, chýba v sociálnych veciach a vy idete dávať na nejaké, na nejaké tanky, na nejaké pušky peniaze. My to musíme obhajovať a my vás budeme obhajovať, my budeme v tomto vaši spojenci, lebo je to obrana Slovenskej republiky. Ale to si nemôžte uvariť len na ministerstve, len v SNS. To sa musí týkať celej vlády, takisto aj, poviem to, však je to, bolo to v rádiu, aj, aj pán poslanec Gál hovoril, že nie celkom je to v poriadku, a to je koaličný poslanec, že chce, aby tie veci boli transparentnejšie, aby boli viac informovaní. Naozaj, ešte raz, obrovské peniaze a dlhá doba. Ešte dve alebo tri poznámky. Jedna, aj pán Danko v rozprave, aj tu zaznelo viackrát, prečo útočíte na médiá, prečo útočíte na novinárov? Oni majú také údaje, aké majú k dispozícii a z nich vychádzajú. Prečo útočíte na bezpečnostných analytikov, ktorí sa vyjadrujú? Preto máme takúto schôdzu, mali ste príležitosť to vysvetliť. To znamená, že my sme vďační, že ste to otvorili, ale keby sme to neboli iniciovali, bohviekedy by ste mali takýto priestor to urobiť napriek tomu, že vás k tomu zaväzuje uznesenie vlády. A ešte posledná vec. Pán poslanec Paška hovoril o tom, že v tom odôvodnení sú klamstvá. No ja som si to pozrel, lebo nerád by som teda klamal. Ak som napísal nejaké klamstvo, alebo napísali sme, tak sa rád ospravedlním. Ja som si pozeral, že naozaj práve preto, že je málo informácií, tak viaceré veci boli uverejnené, zdá sa, na základe nám dostupných informácií, či už cez výbor, či už cez médiá, alebo pri rozhovoroch s odborníkmi. A niektoré z tých vecí, ktoré vyčítame, sa postupne doplnili. A to, že sa doplnili, je ovocie práce médií a opozície. Áno, keď budete konfrontovať nejaké vyjadrenia, budeme citovať nejaké vyjadrenie spred, ja neviem, dvoch mesiacov, tak dnes už to môže byť inak. Dnes už môže pán minister povedať, že áno, spolupracovali s inštitútom hodnota, áno, hodnota za peniaze, ale s rôznymi analytikmi, ale to, keby sme nerobili, tak bohvie kde by to dopadlo. Čiže berte nás ako spojencov v tejto veci obrany Slovenskej republiky. Sme politickí protivníci, ale vo veci obrany Slovenskej republiky sme spojenci. Ďakujem.